Cruiseskip tok fyr - driver uten motorkraft
Cruiseskipet med 590 amerikanske og europeiske turister og 411 besetningsmedlemmer om bord, driver lørdag i farvannet sør for Filippinene etter en brann om bord. Skipet Azamara Quest tok fyr da det befant seg mellom sørspissen av Filippinene og Sandakan i Malaysia sent fredag kveld. Skipet var da på vei til Indonesia.Ifølge nyhetsbyrået AP ble fem besetningsmedlemmer røykskadet i brannen, som oppsto i skipets maskinrom. En av personene skal være alvorlig skadet. Ifølge en talsmann for den filippinske marinen, oberstløytnant Omar Tonsay, har mannskapet om bord fått kontroll over brannen, som nå skal være slukket.Flere redningsfartøy fra marinen og kystvakten er på vei til havaristen. Kystvakten vil undersøke hvorfor filippinske myndigheter ikke har mottatt noen nødmelding under brannen, skriver AP. Fartøyet forlot Hong Kong mandag for det som skulle være et 17-dagers cruise. Skipet var planlagt å foreta anløp i Manila og Sandakan, samt flere stopp i Indonesia, før ankomst i Singapore den 12. april. Selskapet opplyser nå at resten av skipets seilas vil bli kansellert.
1000 personer er om bord i skipet som tok fyr i Sør-Kinahavet. Fem personer er skadet, én av dem alvorlig.